डूसू चुनाव के शांतिपूर्व निपटने से विश्वविद्यालय प्रशासन ने राहत की सांस ली है। इससे पहले डूसू चुनाव में सुबह के कॉलेजों में अच्छा मतदान हुआ। डूसू चुनाव समिति के मुताबिक, सुबह के 40 कॉलेजों में सुबह 10 बजे से काफी संख्या में छात्रों ने मतदान किया। इन कॉलेजों में दो बजे मतदान खत्म हुआ जबकि सांध्य कॉलेजों में दोपहर 3 बजे से शाम 7:30 बजे तक मतदान हुआ। जानकारी के मुताबिक, सुबह की पाली में 41 कॉलेजों में चुनाव कराए गए, जबकि शाम की पाली में 10 कॉलेजों में मतदान हुआ। डीयू में कुल 81 कॉलेज हैं इनमें से 51 कॉलेजों में डूसू का चुनाव होता है। डूसू मुख्य चुनाव अधिकारी एसबी बब्बर के मुताबिक, चुनाव समिति ने सुबह के सभी कॉलेजों में कुल 248 ईवीएम लगाए थे। ईवीएम में तकनीकी खराबी के कारण शहीद भगत सिंह कॉलेज में मतदान आधे घंटे की देरी से शुरू हुआ। वहीं छात्र नेताओं ने रामजस कॉलेज में चुनाव होने के बावजूद 10 बजे तक प्राचार्य दफ्तर न खुलने का आरोप लगाया। डूसू अध्यक्ष पद के लिए मुख्य प्रत्याशियों में एबीवीपी के रजत चौधरी, एनएसयूआइ के रॉकी तुसीद, आइसा से पारुल चौहान, निर्दलीय राजा चौधरी की किस्मत ईवीएफ में दर्ज हो गई है।